CELEX: 32022D0118(01)
Language: fi
Date: 2021-12-20 00:00:00
Title: Euroopan unionin neuvoston pääsihteerin päätös N:o 59/2021 Euroopan parlamentin ja neuvoston asetuksen (EU) 2018/1725 soveltamista ja rekisteröityjen oikeuksien rajoittamista hallinnollisten tutkimusten sekä kurinpito- ja tuomioistuinmenettelyjen yhteydessä koskevista soveltamissäännöistä 2022/C 25/02

18.1.2022   
               
               
                  FI
               
               
                  Euroopan unionin virallinen lehti
               
               
                  C 25/2
               
            
         EUROOPAN UNIONIN NEUVOSTON PÄÄSIHTEERIN PÄÄTÖS N:o 59/2021
         Euroopan parlamentin ja neuvoston asetuksen (EU) 2018/1725 soveltamista ja rekisteröityjen oikeuksien rajoittamista hallinnollisten tutkimusten sekä kurinpito- ja tuomioistuinmenettelyjen yhteydessä koskevista soveltamissäännöistä
         (2022/C 25/02)
         EUROOPAN UNIONIN NEUVOSTON PÄÄSIHTEERI, joka
         ottaa huomioon Euroopan unionin toiminnasta tehdyn sopimuksen ja erityisesti sen 235 artiklan 4 kohdan ja 240 artiklan 2 kohdan,
         ottaa huomioon luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY (1) kumoamisesta 23 päivänä lokakuuta 2018 annetun Euroopan parlamentin ja neuvoston asetuksen (EU) 2018/1725 ja erityisesti sen 25 artiklan,
         ottaa huomioon lausunnon, jonka Euroopan tietosuojavaltuutettu antoi 19 päivänä heinäkuuta 2021 asetuksen (EU) 2018/1725 41 artiklan 2 kohdan mukaisen kuulemisen jälkeen,
         sekä katsoo seuraavaa:
         
                     (1)
                  
                  
                     Asetuksessa (EU) 2018/1725 vahvistetaan kaikkien unionin toimielinten ja elinten suorittamaan henkilötietojen käsittelyyn sovellettavat periaatteet ja säännöt sekä rekisteröityjen oikeudet.
                  
               
                     (2)
                  
                  
                     Tietyissä tapauksissa neuvoston pääsihteeristön, jäljempänä ’pääsihteeristö’, voi olla tarpeen sovittaa kyseiset oikeudet yhteen hallinnollisten tutkimusten sekä kurinpito- ja tuomioistuinmenettelyjen tavoitteiden kanssa. Sen on ehkä myös punnittava rekisteröidyn oikeuksia suhteessa muiden rekisteröityjen perusoikeuksiin ja -vapauksiin. Tätä varten asetuksen (EU) 2018/1725 25 artiklan 1 kohdassa annetaan kullekin unionin toimielimelle tai elimelle mahdollisuus rajoittaa kyseisen asetuksen 14–21, 35 ja 36 artiklan soveltamista sekä 4 artiklan soveltamista, siltä osin kuin sen säännökset vastaavat kyseisen asetuksen 14–21 artiklassa säädettyjä oikeuksia ja velvollisuuksia. Ellei rajoituksista säädetä perussopimusten perusteella annetussa säädöksessä, on annettava sisäisiä sääntöjä, joiden nojalla pääsihteeristöllä on oikeus rajoittaa näitä oikeuksia.
                  
               
                     (3)
                  
                  
                     Nimittävällä viranomaisella on henkilöstösääntöjen (2) 86 artiklan mukaisesti mahdollisuus suorittaa tutkimuksia ja kurinpitomenettelyjä, jos virkamiehet tai entiset virkamiehet ovat laiminlyöneet henkilöstösääntöjen mukaisia velvollisuuksiaan, ja henkilöstösääntöjen liitteessä IX täsmennetään hallinnollisia tutkimuksia ja kurinpitomenettelyä koskevat säännöt, toimenpiteet ja menettelyt.
                  
               
                     (4)
                  
                  
                     Turvallisuusosaston turvallisuuteen ja toiminnan jatkuvuuteen liittyvistä tehtävistä annetun neuvoston pääsihteerin päätöksen N:o 1/2018 13 artiklan mukaisesti turvallisuusosastolla on valtuudet tutkia turvallisuuteen liittyviä asioita, EU:n turvallisuusluokiteltujen tietojen katoamista, luvatonta luovuttamista tai vaarantumista Eurooppa-neuvoston tai neuvoston toimipaikoissa, pääsihteeristössä tai pääsihteeristön käyttämien viestintä- ja tietojärjestelmien kautta sekä vakoilun torjumista ja EU:n etuihin kohdistuvalta passiiviselta ja aktiiviselta salakuuntelulta suojautumista koskevien tehtäviensä puitteissa pääsihteeristön tiloissa tai Eurooppa-neuvoston ja neuvoston tiloissa tai toimipaikoissa.
                  
               
                     (5)
                  
                  
                     Hallinnollisia tutkimuksia ja kurinpitomenettelyjä koskevista yleisistä täytäntöönpanosäännöksistä annetun Euroopan unionin neuvoston pääsihteerin päätöksen N:o 6/2021 6 artiklassa säädetään, että kaikkia kerättyjä henkilötietoja on käsiteltävä Euroopan parlamentin ja neuvoston asetuksen (EU) 2018/1725 säännösten mukaisesti ja että rekisteröityjen oikeuksien rajoituksia on käsiteltävä mainitun asetuksen 25 artiklan mukaisesti.
                  
               
                     (6)
                  
                  
                     Turvallisuusosaston turvallisuuteen ja toiminnan jatkuvuuteen liittyvistä tehtävistä annetun neuvoston pääsihteerin päätöksen N:o 1/2018 13 artiklan mukaan turvallisuusosaston suorittamissa tutkimuksissa on noudatettava hallinnollisia tutkimuksia ja kurinpitomenettelyjä koskevista yleisistä täytäntöönpanosäännöksistä annetussa Euroopan unionin neuvoston pääsihteerin päätöksessä N:o 6/2021 vahvistettuja sisäisiä sääntöjä heti, kun virkamiehen mahdollinen osallistuminen tulee ilmi.
                  
               
                     (7)
                  
                  
                     Euroopan petostentorjuntaviraston (OLAF) ja pääsihteeristön välillä 15 päivänä helmikuuta 2017 tehdyn hallinnollisen sopimuksen mukaan pääsihteeristön on myös ilmoitettava tapauksista ja lähetettävä tietoja OLAFille, jos sen tietoon tulee mahdollisia petoksia, lahjontaa tai muuta laitonta toimintaa, joka vahingoittaa unionin etuja.
                  
               
                     (8)
                  
                  
                     Hallinnollisten tutkimusten ja kurinpitomenettelyjen yhteydessä asiaankuuluvat yksiköt keräävät ja käsittelevät erityyppisiä henkilötietoja, kuten tunnistetietoja, yhteystietoja, tehtäväkuvia ja työtehtäviä, tietoja käyttäytymisestä ja suoriutumisesta yksityis- ja työelämässä, taloudellisia tietoja tai viestintätietoja. Tutkijat varmistavat, että heidän keräämänsä henkilötiedot ovat asianmukaisia ja olennaisia ja että ne eivät ole liian laajoja tutkimuksen tarkoituksiin nähden. Tutkimuksen kohteena oleville henkilöille on viipymättä ilmoitettava kirjallisesti tutkimuksen aloittamisesta. Heille olisi myös ilmoitettava, minkä tyyppisiä tietoja kerätään tai on määrä kerätä, miten niitä käsitellään ja mitkä ovat heidän oikeutensa tältä osin.
                  
               
                     (9)
                  
                  
                     Asianmukaisesti perustelluissa tapauksissa, joissa on olemassa vakava vaara, että asianomaiselle henkilölle ilmoittaminen haittaa tosiseikkojen ja näytön selvittämistä, tutkinnan aloittamista koskevaa ilmoitusta saattaa olla tarpeen lykätä. Tällaisissa tapauksissa on tarpeen sovittaa yhteen asetuksen (EU) 2018/1725 mukaiset rekisteröityjen oikeudet sekä se, että nimittävän viranomaisen on selvitettävä, ovatko virkamiehet laiminlyöneet henkilöstösääntöjen mukaisia velvollisuuksiaan. Kaikkia tutkimuksen kohteena olevien rekisteröityjen oikeuksia koskevia rajoituksia olisi sovellettava vain rajoitetuissa tilanteissa, ja niitä olisi soveltamisalan ja keston osalta käsiteltävä läpinäkyvästi ja oikeasuhteisesti.
                  
               
                     (10)
                  
                  
                     Todistajan tai lähteen nimettömyyttä voi olla tarpeen suojella. Tällöin oikeutta tutustua tällaisten henkilöiden henkilöllisyyteen, todistajanlausuntoihin ja muihin henkilötietoihin voidaan rajoittaa puolustusoikeuden rajoissa.
                  
               
                     (11)
                  
                  
                     Osoitusvelvollisuuden periaatteen mukaisesti pääsihteeristön asiaankuuluvan yksikön olisi pidettävä kirjaa mahdollisten rajoitusten soveltamisesta.
                  
               
                     (12)
                  
                  
                     Asetuksen (EU) 2018/1725 25 artiklan 6 kohdassa rekisterinpitäjä velvoitetaan ilmoittamaan rekisteröidyille pääasialliset syyt rajoituksen soveltamiseen sekä se, että heillä on oikeus tehdä kantelu Euroopan tietosuojavaltuutetulle.
                  
               
                     (13)
                  
                  
                     Pääsihteeristö voi asetuksen (EU) 2018/1725 25 artiklan 8 kohdan nojalla lykätä rajoituksen soveltamisen syiden ilmoittamista rekisteröidylle, jättää sen tekemättä tai evätä sen, jos ilmoittaminen jollakin tavalla poistaisi rajoituksen vaikutuksen. Pääsihteeristön olisi arvioitava tapauskohtaisesti, poistaisiko rajoituksesta ilmoittaminen sen vaikutuksen.
                  
               
                     (14)
                  
                  
                     Rajoitukset olisi poistettava heti, kun niiden perusteena olevat edellytykset eivät ole enää voimassa tai jos niiden säilyttäminen vaikuttaisi puolustusoikeuksiin. Rajoitustoimenpiteiden tarvetta olisi arvioitava säännöllisesti.
                  
               
                     (15)
                  
                  
                     Tietosuojavastaavaa olisi kuultava hyvissä ajoin, ja hänelle olisi ilmoitettava kaikista sovellettavista rajoituksista, ja hänellä olisi oltava mahdollisuus esittää huomautuksia siitä, ovatko ne tämän päätöksen mukaisia.
                  
               
                     (16)
                  
                  
                     Henkilöstökomiteaa on kuultu tästä päätöksestä,
                  
               ON PÄÄTTÄNYT SEURAAVAA:
         
            1 artikla
            Soveltamisala
            
               1.   Tässä päätöksessä vahvistetaan säännöt edellytyksistä, joiden nojalla neuvoston pääsihteeristö, jäljempänä ’pääsihteeristö’, voi rajoittaa asetuksen (EU) 2018/1725 25 artiklan mukaisesti kyseisen asetuksen 14–21, 35 ja 36 artiklan soveltamista sekä 4 artiklan soveltamista, siltä osin kuin sen säännökset vastaavat kyseisen asetuksen 14–21 artiklassa säädettyjä oikeuksia ja velvollisuuksia.
            
            
               2.   Tätä päätöstä sovellettaessa pääsihteeristöä pidetään asetuksen (EU) 2018/1725 3 artiklan 8 kohdassa tarkoitettuna rekisterinpitäjänä. Pääsihteeristöä edustaa sen pääsihteeri.
            
         
         
            2 artikla
            Rajoitukset
            
               1.   Pääsihteeristö voi rajoittaa asetuksen (EU) 2018/1725 14–21, 35 ja 36 artiklan soveltamista sekä 4 artiklan soveltamista, siltä osin kuin sen säännökset vastaavat asetuksen (EU) 2018/1725 14–21 artiklassa säädettyjä oikeuksia ja velvollisuuksia, seuraavien säännösten nojalla:
               
                           a)
                        
                        
                           asetuksen (EU) 2018/1725 25 artiklan 1 kohdan a, b, c, d, f, g ja h alakohta, kun suoritetaan turvallisuustutkimuksia ja hallinnollisia tutkimuksia tai kurinpitomenettelyjä turvallisuusosaston turvallisuuteen ja toiminnan jatkuvuuteen liittyvistä tehtävistä annetun neuvoston pääsihteerin päätöksen N:o 1/2018 sekä henkilöstösääntöjen 86 artiklan ja liitteen IX nojalla hallinnollisia tutkimuksia ja kurinpitomenettelyjä koskevista yleisistä täytäntöönpanosäännöksistä annetun neuvoston pääsihteerin päätöksen N:o 6/2021 mukaisesti;
                        
                     
                           b)
                        
                        
                           asetuksen (EU) 2018/1725 25 artiklan 1 kohdan a, b, c, d, f, g ja h alakohta, kun varmistetaan, että henkilöstön jäsenillä on mahdollisuus ilmoittaa tosiseikoista luottamuksellisesti, jos asiaankuuluva yksikkö katsoo, että on tapahtunut vakavista sääntöjenvastaisuuksista ilmoittamista koskevista sisäisistä säännöistä annetussa neuvoston pääsihteerin päätöksessä N:o 3/2016 määriteltyjä vakavia sääntöjenvastaisuuksia – Henkilöstösääntöjen 22 a, 22 b ja 22 c artiklan sekä varainhoitoasetuksen 66 artiklan 8 kohdan täytäntöönpanomenettelyt;
                        
                     
                           c)
                        
                        
                           asetuksen (EU) 2018/1725 25 artiklan 1 kohdan b, d ja h alakohta, kun suoritetaan tutkimuksia henkilöstösääntöjen 24 artiklan nojalla saatujen avustamispyyntöjen yhteydessä;
                        
                     
                           d)
                        
                        
                           asetuksen (EU) 2018/1725 25 artiklan 1 kohdan h alakohta, kun varmistetaan, että henkilöstön jäsenet voivat ilmoittaa häirintäyhdyshenkilöille työpaikkakiusaamista ja työssä tapahtuvaa seksuaalista häirintää neuvoston pääsihteeristössä koskevassa Euroopan unionin neuvoston pääsihteerin päätöksessä N:o 23/2021 määritellyn häirinnän vastaisen menettelyn yhteydessä;
                        
                     
                           e)
                        
                        
                           asetuksen (EU) 2018/1725 25 artiklan 1 kohdan a, b, c, d, f, g ja h alakohta, kun annetaan apua muille unionin toimielimille, elimille ja laitoksille, saadaan niiltä apua tai tehdään niiden kanssa yhteistyötä asiaankuuluvien yksikön tason sopimusten, yhteisymmärryspöytäkirjojen ja yhteistyösopimusten nojalla;
                        
                     
                           f)
                        
                        
                           asetuksen (EU) 2018/1725 25 artiklan 1 kohdan a, b, c, d, f, g ja h alakohta, kun annetaan apua EU:n jäsenvaltioiden viranomaisille, saadaan niiltä apua tai tehdään niiden kanssa yhteistyötä joko niiden pyynnöstä tai omasta aloitteesta;
                        
                     
                           g)
                        
                        
                           asetuksen (EU) 2018/1725 25 artiklan 1 kohdan a, b, c, d, f, g ja h alakohta, kun annetaan apua kolmansien maiden kansallisille viranomaisille ja kansainvälisille järjestöille, saadaan niiltä apua tai tehdään niiden kanssa yhteistyötä joko niiden pyynnöstä tai omasta aloitteesta;
                        
                     
                           h)
                        
                        
                           asetuksen (EU) 2018/1725 25 artiklan 1 kohdan e ja h alakohta, kun käsitellään henkilötietoja oikeudenkäyntien yhteydessä.
                        
                     
         
         
            3 artikla
            Rajoitusten soveltaminen
            
               1.   Kaikkien 2 artiklassa tarkoitettujen, oikeuksia ja velvollisuuksia koskevien rajoitusten on oltava tarpeellisia ja oikeasuhteisia ottaen huomioon rekisteröityjen oikeuksiin ja vapauksiin kohdistuvat riskit.
            
            
               2.   Ennen jonkin 2 artiklassa luetellun rajoituksen soveltamista pääsihteeristön asiaankuuluvan yksikön on tehtävä rajoituksen tarpeellisuuden ja oikeasuhteisuuden arviointi tapauskohtaisesti. Rajoitukset on rajoitettava siihen, mikä on ehdottoman välttämätöntä niiden tavoitteen saavuttamiseksi.
            
            
               3.   Pääsihteeristön asiaankuuluva yksikkö kirjaa kaikkien tämän päätöksen nojalla sovellettavien rajoitusten syyt, mukaan lukien 2 kohdassa säädetty arviointi ja asetuksen (EU) 2018/1725 25 artiklan 1 kohdassa säädetyt perusteet. Kirjauksen ja tarvittaessa asiakirjojen, joista käyvät ilmi perusteena olevat tosiseikat tai oikeudelliset syyt, on oltava osa pääsihteeristön asiaankuuluvan yksikön pitämää rekisteriä. Ne on pyynnöstä annettava Euroopan tietosuojavaltuutetun käyttöön.
            
            
               4.   Ennen rajoitusten soveltamista henkilötietoihin, jotka on saatu muilta unionin toimielimiltä, elimiltä ja laitoksilta, jäsenvaltioiden tai kolmansien maiden toimivaltaisilta viranomaisilta tai kansainvälisiltä järjestöiltä 2 artiklan 1 kohdan e, f ja g alakohdan mukaisesti, pääsihteeristön on kuultava kyseisiä organisaatioita mahdollisista rajoitusten asettamisen syistä sekä rajoitusten tarpeellisuudesta ja oikeasuhteisuudesta, ellei tämä vaaranna pääsihteeristön toiminnan tarkoitusta.
            
         
         
            4 artikla
            Rajoitusten voimassaolo ja uudelleentarkastelu
            
               1.   Edellä 2 artiklassa tarkoitettujen rajoitusten soveltamista jatketaan niin kauan kuin niiden perusteena olevat syyt ovat voimassa.
            
            
               2.   Pääsihteeristön asiaankuuluvan yksikön on tarkasteltava 2 artiklassa tarkoitettujen rajoitusten soveltamista säännöllisesti ja vähintään kuuden kuukauden välein.
            
            
               3.   Rajoitukset on poistettava heti, kun niihin oikeuttavat olosuhteet eivät enää ole voimassa.
            
            
               4.   Kun 2 artiklassa mainitut rajoituksen syyt eivät ole enää voimassa, pääsihteeristön on poistettava rajoitus ja ilmoitettava rajoituksen syyt rekisteröidylle. Pääsihteeristö ilmoittaa samalla rekisteröidylle mahdollisuudesta tehdä kantelu Euroopan tietosuojavaltuutetulle.
            
         
         
            5 artikla
            Tietosuojavastaavan osallistuminen
            
               1.   Jos pääsihteeristön asiaankuuluva yksikkö katsoo, että rekisteröidyn oikeuksia on rajoitettava tämän päätöksen nojalla, sen on ilmoitettava asiasta tietosuojavastaavalle. Sen on myös annettava tietosuojavastaavalle pääsy kirjattuihin tietoihin ja kaikkiin asiakirjoihin, joista perusteena olevat tosiseikat ja oikeudelliset seikat käyvät ilmi. Pääsihteeristön asiaankuuluva yksikkö dokumentoi yksityiskohtaisesti tietosuojavastaavan osallistumisen rajoitusten soveltamiseen.
            
            
               2.   Tietosuojavastaava voi pyytää pääsihteeristön asiaankuuluvaa yksikköä tarkastelemaan rajoitusten soveltamista uudelleen. Asiaankuuluvan yksikön on ilmoitettava kirjallisesti tietosuojavastaavalle pyydetyn uudelleentarkastelun tuloksista.
            
         
         
            6 artikla
            Tietojen antaminen rekisteröidyille
            
               1.   Pääsihteeristö sisällyttää tietosuojavastaavan ylläpitämässä käsittelytoimia koskevassa rekisterissä julkaistuihin tietosuojailmoituksiin osion, jossa annetaan rekisteröidyille yleisiä tietoja mahdollisuudesta rajoittaa rekisteröityjen oikeuksia 2 artiklan 1 kohdan mukaisesti. Tiedot koskevat sitä, mitä oikeuksia voidaan rajoittaa, rajoitusten mahdollisia perusteita ja niiden mahdollista kestoa.
            
            
               2.   Asiaankuuluvien yksiköiden on erikseen ilmoitettava rekisteröidyille asianmukaisessa muodossa näiden oikeuksien voimassa olevista tai tulevista rajoituksista. Niiden on ilmoitettava rekisteröidyille pääasiallisista syistä, joihin rajoituksen soveltaminen perustuu, heidän oikeudestaan ottaa tietosuojavastaavaan yhteyttä ja heidän oikeuksistaan tehdä kantelu Euroopan tietosuojavaltuutetulle.
            
            
               3.   Asiaankuuluvat yksiköt voivat lykätä tämän artiklan 2 kohdassa tarkoitettua ilmoittamista rekisteröidyille, jättää sen tekemättä tai kieltäytyä siitä niin kauan kuin se mitätöisi rajoituksen vaikutuksen. Tällaisen menettelyn oikeutusta arvioidaan tapauskohtaisesti. Tiedot on annettava rekisteröidylle heti, kun tietojen antaminen ei enää mitätöisi rajoituksen vaikutusta.
            
            
               4.   Jos pääsihteeristön asiaankuuluva yksikkö kokonaan tai osittain rajoittaa tämän artiklan 2 kohdassa tarkoitettujen tietojen antamista rekisteröidyille, pääsihteeristö kirjaa ja rekisteröi rajoituksen syyt tämän päätöksen 3 artiklan mukaisesti.
            
         
         
            7 artikla
            Henkilötietojen tietoturvaloukkauksesta ilmoittaminen rekisteröidylle
            
               1.   Jos pääsihteeristön on ilmoitettava tietoturvaloukkauksesta asetuksen (EU) 2018/1725 35 artiklan 1 kohdan mukaisesti, se voi poikkeuksellisissa olosuhteissa rajoittaa kyseistä ilmoitusta kokonaan tai osittain. Sen on dokumentoitava asiaa koskeva päätös tämän päätöksen 3 artiklan 3 kohdan mukaisesti.
            
            
               2.   Jos rajoituksen syyt eivät enää päde, pääsihteeristön on ilmoitettava henkilötietojen tietoturvaloukkauksesta asianomaiselle rekisteröidylle ja kerrottava tälle rajoituksen pääasialliset syyt ja tämän oikeudesta tehdä kantelu Euroopan tietosuojavaltuutetulle.
            
         
         
            8 artikla
            Sähköisen viestinnän luottamuksellisuus
            
               1.   Poikkeuksellisissa olosuhteissa pääsihteeristö voi rajoittaa asetuksen (EU) 2018/1725 36 artiklan mukaista oikeutta sähköisen viestinnän luottamuksellisuuteen.
            
            
               2.   Jos pääsihteeristö rajoittaa oikeutta sähköisen viestinnän luottamuksellisuuteen, sen on mihin tahansa rekisteröidyn pyyntöön vastatessaan ilmoitettava kyseessä olevalle rekisteröidylle pääasiallisista syistä, joihin rajoituksen soveltaminen perustuu, sekä rekisteröidyn oikeudesta tehdä kantelu Euroopan tietosuojavaltuutetulle.
            
            
               3.   Pääsihteeristö voi lykätä ilmoittamista rajoituksen syistä ja oikeudesta tehdä kantelu Euroopan tietosuojavaltuutetulle, jättää sen tekemättä tai evätä sen niin kauan kuin se heikentäisi rajoituksen vaikutusta. Tällaisen menettelyn oikeutusta arvioidaan tapauskohtaisesti.
            
         
         
            9 artikla
            Rekisteröidyn oikeuksiin ja vapauksiin kohdistuvat riskit
            
               1.   Rajoitusten on keskeisiltä osin oltava perusoikeuksien ja -vapauksien mukaisia sekä välttämättömiä ja oikeasuhteisia demokraattisessa yhteiskunnassa.
            
            
               2.   Kun tutkimuksesta vastaava yksikkö arvioi rajoituksen tarpeellisuutta ja oikeasuhteisuutta, sen on otettava huomioon mahdolliset rekisteröidyn oikeuksiin ja vapauksiin kohdistuvat riskit.
            
            
               3.   Mitkään rajoitukset eivät saa estää tutkimuksen kohteena olevia henkilöitä käyttämästä puolustusoikeuksiaan ja erityisesti oikeuttaan tulla kuulluksi. Jos ilmoittaminen asianomaiselle henkilölle tutkimuksen aloittamisesta viivästyy, päätelmiä ei saa tehdä ilman, että hänellä on ollut tilaisuus tulla kuulluksi. Tapauksissa, joissa todisteet ja todistajanlausunnot on tutkimuksen aikana pseudonymisoitu, pseudonymisointi ja kaikki muut rajoitukset on poistettava kurinpitomenettelyn yhteydessä.
            
         
         
            10 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 20 päivänä joulukuuta 2021.
            
               
                  Pääsihteeri
               
               Jeppe TRANHOLM-MIKKELSEN
            
         
         
            (1)  EUVL L 295, 21.11.2018, s. 39.
         
            (2)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta ja komission virkamiehiin väliaikaisesti sovellettavista (EYVL L 56, 4.3.1968, s. 1)